Man moor drie keer nadat hy ontsnapDie Rooigrond-gevangenis in Mahikeng. (Foto: Google Earth/Skermskoot) ŉ Man is ŉ swaar straf opgelê vir die moord op drie lede van dieselfde familie nadat hy uit die Rooigrond-gevangenis in Mahikeng ontsnap het. Hy was besig om lewenslange tronkstraf vir ŉ ander moord uit te dien toe hy uit die gevangenis ontsnap en die gru-moorde gepleeg het. Luxolo Tyali, woordvoerder van die Nasionale Vervolgingsgesag (NVG) in Noordwes, sê Mandisi Makhanda (37) is drie keer lewenslank tronkstraf opgelê vir die jongste moorde. Die hof het hom ook altesaam 15 jaar tronkstraf opgelê vir roof met verswarende omstandighede, die besit van ŉ vuurwapen met die doel om ŉ misdryf te pleeg en die onwettige besit van ŉ vuurwapen en ammunisie. Uitspraak is Vrydag in ŉ sitting van die hooggeregshof in die Oos-Kaap by die Mthatha-landdroshof gelewer. Makhanda het in 2018 uit wettige aanhouding ontsnap, waartydens hy ŉ vuurwapen van ŉ korrektiewe beampte gesteel het. “Die aand van 4 Oktober 2018 het hy die vuurwapen gevat en na ŉ spaza-winkel in die Mafini-omgewing in die distrik Ngqeleni gegaan,” sê Tyali. “Hy het met sy aankoms by die winkel mense aangetref wat alkohol drink en hulle aangesê om op die vloer te lê terwyl hy die vuurwapen op hulle gerig het.” Makhanda het daarna die kassier genader en kontant geëis. Die kassier, Novangeli Nomqonde, het gehoor gegee aan sy versoek, maar by hom gepleit om nie die selfoon op die tafel te neem nie aangesien dit nie aan haar behoort nie. “Makhanda het gesê sy was astrant en het haar doodgeskiet,” sê Tyali. “Toe haar man, Fezile, probeer ingryp, het Makhanda hom en sy neef Zalisile doodgeskiet.” Makhanda is sowat ŉ maand later by die Circus Triangle-winkelsentrum in Mthatha in hegtenis geneem nadat ŉ lid van die publiek die polisie oor sy bewegings in kennis gestel het. Hy het steeds die moordwapen in sy besit gehad. Die beskuldigde het tydens sy verhoor onskuldig gepleit en betwis dat hy ooit by die Nomqondes se spaza-winkel was. Hy kon egter nie tydens kruisverhoor deur adv. Mduduzi Mzila verduidelik waar hy op daardie dag was nie. Hy kon ook nie verduidelik hoe die vuurwapen wat destyds van ŉ korrektiewe beampte gebuit is en positief met die moorde verbind is, in sy besit gevind is nie. Barry Madolo, direkteur van openbare vervolging in die Oos-Kaap, het die betrokke amptenare geloof vir die inhegtenisneming en suksesvolle vervolging van Makhanda.